Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: szóló 1995. évi LXV. törvény (Ttv.) az információszabadság
Paragraph Index: 884

szóló 1995. évi LXV. törvény (Ttv.) az információszabadság korlátozhatóságához négy egyenrangú feltételt fűzött. Ezek: — a Ttv.-ben felhatalmazott személy legyen az államtitok minősítője; — a minősítésre váró adat a Ttv. mellékletében felsorolt adatfajták valamelyikébe tartozzon; — a minősítő kétséget kizáróan megállapítsa, hogy az adatnak az érvényességi idő lejárta előtti nyilvánosságra hozatala, jogosulatlan megszerzése vagy felhasználása, illetéktelen személy tudomására hozása sérti vagy veszélyezteti a Magyar Köztársaság honvédelmi, nemzetbiztonsági, bűnüldözési vagy bűnmegelőzési, központi pénzügyi vagy devizapolitikai, külügyi vagy nemzetközi kapcsolataival összefüggő, valamint igazságszolgáltatási érdekeit; — a minősítő a Ttv. szerinti eljárásban a törvénynek megfelelő módon minősítse az adatot. A vizsgálat megállapította, hogy a dokumentum nem felelt meg a minősítési eljárás által előírt formai követelményeknek. Csak utóbb csatoltak hozzá egy — a minősítési jelölést tartalmazó — fedőlapot, de magán a tervezeten a minősítési jelölés nem szerepelt. Államtitokká minősíteni pedig csak a törvényes minősítési eljárás keretében lehet, ennek elmulasztása esetén egyetlen adat sem tekinthető államtitoknak. Ez az ügy jó példa volt arra, hogy az információszabadság és a sajtószabadság több szálon is kapcsolódik egymáshoz. A Miniszterelnöki Hivatal közigazgatási államtitkára ezt követően arról értesítette az adatvédelmi biztost, hogy megszüntette a keretmegállapodás tervezetének államtitokká minősítését. Az ajánlás teljes szövege a mellékletben olvasható. (250/K/1998) Az információszabadságot érintő jogalkotási esemény volt a titoktörvény módosítása és kiegészítése, melyet az tett szükségessé, hogy Magyarország 1999-ben minden bizonnyal tagja lesz az Észak-atlanti Szerződés Szervezetének (NATO) és a Nyugat-Európai Uniónak (NyEU). A csatlakozás miatt szükségessé vált ugyanis a külföldi minősítésű adatok kezelésének részletes szabályozása. A törvényalkotói feladat elsősorban az említett szervezeteknél alkalmazott titokminősítések („top secret” és „secret”), valamint a hazai minősítések („szigorúan titkos” és „titkos”) közötti összhang megteremtése volt, valamint az ún. titoknak nem minősülő („bizalmas” és „korlátozottan megismerhető”) külföldi adatok hazai kezelésének szabályozása volt. Az államtitokról és a szolgálati titokról szóló 1995. évi

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes